Complexul Wellness Termal Nymphaea este cel mai mare aquapark din vestul țării, având o suprafață de 7 hectare. Realizat prin parteneriat public-privat, complexul va fi condus de către Primăria Oradea dar nu va fi subvenționat în ceea ce privește tarifele de acces. Mai precis, au explicat reprezentanții locali, aquapark-ul va fi privit ca un business care trebuie să se autosusțină.

Lucrările la Complexul Wellness Termal Nymphaea au început în luna februarie 2015. Obiectiv de investiție finanțat prin fonduri europene, respectiv prin Programul Operațional Regional 2007-2013, lucrările au fost executate de KESZ EPITO ES SZERELO Zrs Szeged – Sucursala Cluj Napoca. Valoarea totală a proiectului este de peste 20 de milioane de euro.

Tarifele sunt în acest moment în dezbatere publică, dar surse din administrație ne-au declarat că acestea nu vor depăși, cel mai probabil, 50 de lei pentru o zi de acces, respectiv 30-35 de lei pentru 4 ore.

Momentan, echipamentele sunt supuse unor teste finale, așteptând ultimele aprobări necesare din partea autorităților. Aquaparkul va fi deschis la finele lunii iulie. „Estimăm că aquapark-ul se va deschide pentru public în cursul lunii iulie”, au declarat reprezentanții Asociației pentru Promovare Turistică Oradea, scrie bm.